মুকুন্দপুর আমরি কর্তৃপক্ষ দু’দিনের মধ্যে সিইও রূপক বড়ুয়া এবং মুকুন্দপুর ইউনিটের প্রধান জয়ন্তী চট্টোপাধ্যায়কে বহিষ্কার না করলে আমরণ অনশন করবেন বলে শুক্রবার দুপুরে জানিয়েছিলেন ঐত্রী দে’র মা শম্পা। এদিন সন্ধ্যায় আমরি কর্তৃপক্ষ সাসপেন্ড করেন জয়ন্তীকে। তারপর রাতে অনশনের কর্মসূচি প্রত্যাহার করে পরিবারের তরফে আজ, শনিবার দুপুরে পদযাত্রা এবং মোমবাতি মিছিলের আহ্বান জানানো হল। বুধবার ওই হাসপাতালে মৃত্যু হয়েছিল ঐত্রীর।
ঐত্রীর পরিবার বৃহস্পতিবার স্বাস্থ্য কমিশন, আইএমএ’র পাশাপাশি রাজ্য মেডিক্যাল কাউন্সিলে মৌখিক অভিযোগ জানিয়েছিলেন। এদিন ঐত্রীর বাবা জয়ন্ত এবং মা শম্পা মেডিক্যাল কাউন্সিল, শিশু অধিকার রক্ষা কমিশন এবং আইএমএ’র রাজ্য শাখায় লিখিত অভিযোগ করেন। দুপুর দেড়টা নাগাদ মেডিক্যাল কাউন্সিল থেকে বেরিয়ে শম্পা বলেন, ‘‘এখনও বহাল তবিয়তে হাসপাতালে রয়েছেন কর্তারা। এরা মানুষ মেরে ফেলেও রয়ে গিয়েছে। সব মায়েদের আবেদন করছি, স্বাস্থ্য নিয়ে ব্যবসা বন্ধ করতে এবং আমরির মতো হাসপাতাল বন্ধ করে দিতে একসঙ্গে অনশন শুরু করি।’’ পরে তিনি বলেন, ‘‘দু’দিনের মধ্যে রূপক বড়ুয়া এবং জয়ন্তী চট্টোপাধ্যায়কে আমরি কর্তৃপক্ষ না তাড়ালে আমি মুকুন্দপুরের হাসপাতালের গেটের সামনে আমরণ অনশনে বসব। হাসপাতালের ব্যবসা বন্ধ করে ছাড়ব।’’ 
রাতে বাড়িতে সাংবাদিকদের ডেকে শম্পা বলেন, ‘‘শনিবার দুপুর ১২টায় আমরি’র সামনে মোমবাতি মিছিল করতে চলেছি। সব বাবা-মায়েদের আসতে আবেদন করছি। মুখ্যমন্ত্রী যে আশ্বাস দিয়েছেন, তাতে আশ্বস্ত। সরকারি হাসপাতালে না গিয়ে ভুল করেছিলাম।’’ তবে জয়ন্তীর সাসপেনসন প্রসঙ্গে শম্পা বলেন, ‘‘কাল আবার পদে ফিরবে। সাসপেনশন আমার জাস্টিস নয়।’’ মিছিল নিয়ে সোশ্যাল মিডিয়াতেও শুরু হয়েছে প্রচার। 
শিশু অধিকার রক্ষা কমিশনের চেয়ারপার্সন অনন্যা চক্রবর্তী এদিন জানান, মুকুন্দপুর আমরি কর্তৃপক্ষের কাছে শিশুমৃত্যুর ঘটনার প্রয়োজনীয় তথ্য তলব করা হয়েছে। চেয়ে পাঠানো হয়েছে ঐত্রীর ‘বেড হেড টিকিট’। যে ওয়ার্ডে ওই শিশু চিকিত্সাধীন ছিল, সেখানকার সিসিটিভি’র ফুটেজও চেয়েছেন তিনি। অনন্যা বলেন, ‘‘তিন দিনের মধ্যে ঐত্রীর চিকিত্সা সংক্রান্ত যাবতীয় নথি জমা দিতে বলেছি। তা পেলে খতিয়ে দেখে দ্রুত আমরি কর্তৃপক্ষকে ডেকে অভিযোগের শুনানি হবে।’’